**Mason McTavish** (s. 30. tammikuuta 2003 Zürich, Sveitsi) on kanadalainen jääkiekkoilija, joka edustaa NHL-seura Anaheim Ducksia. Hän on pelipaikaltaan keskushyökkääjä ja laukoo vasemmalta. Ducks varasi McTavishin ensimmäisellä kierroksella koko varaustilaisuuden kolmantena pelaajana vuoden 2021 varaustilaisuudessa.

Masonin isä Dale McTavish on entinen jääkiekkoilija ja Mason syntyi Sveitsissä, kun hänen isänsä pelasi Sveitsin liigan Rapperswil-Jona Lakersin joukkueessa.

Pelaajaura
----------

McTavish varattiin vuoden 2019 OHL-varaustilaisuudessa Peterborough Petesiin, samaan juniorijoukkueeseen, jossa hänen isänsä oli pelannut. McTavish siirtyi Sveitsin toiseksi korkeimman sarjatason EHC Oltenin joukkueeseen, kun OHL-kausi peruttiin koronaviruspandemian vuoksi.

Anaheim Ducks varasi McTavishin vuoden 2021 varaustilaisuudessa ensimmäisellä kierroksella kolmantena varauksena. McTavish allekirjoitti elokuussa 2021 kolmen vuoden tulokassopimuksen Ducksin kanssa. 14. lokakuuta McTavish teki NHL-debyytissään maalin Winnipeg Jetsiä vastaan, ja 18 vuoden ja 256 päivän ikäisenä hänestä tuli Ducksin seurahistorian nuorin maalintekijä. Samana syksynä hän pelasi AHL-farmiseura San Diego Gullsissa, ja palasi hetkeksi takaisin OHL:ään Peterborough Petesiin. Hän pelasi Petesissä viisi ottelua, ja tammikuussa 2022 hänet kaupattiin kertaalleen Hamilton Bulldogsiin.

Kauden 2022–2023 McTavish pääsi aloittamaan Anaheim Ducksin vakiokokoonpanossa.

Maajoukkueura
-------------

McTavish edusti ensimmäisen kerran Kanadan alle 18-vuotiaiden maajoukkuetta Texasissa pidetyissä MM-kilpailuissa 2021. Hän oli turnauksen pistepörssin viides viidellä maalilla ja kuudella syöttöpisteellä, kun Kanada voitti kultaa. Myöhemmin samana vuonna hänet valittiin U20-joukkueeseen nuorten MM-kilpailuihin 2022. Turnaus kuitenkin keskeytettiin muutaman pelatun ottelun jälkeen koronavirustartuntojen vuoksi. McTavish valittiin Kanadan jääkiekkomaajoukkueeseen talviolympialaisiin 2022. McTavish pelasi turnauksessa Kanadan ykkösketjussa Eric Staalin ja Josh Ho-Sangin kanssa, mutta joukkueen menestys jäi heikoksi ja Kanada putosi puolivälierissä.

Kansainvälinen Jääkiekkoliitto päätti järjestää perutut nuorten MM-kilpailut elokuussa 2022 uudestaan, ja tällä kertaa McTavish valittiin joukkueen kapteeniksi, kun Kaiden Guhle ei voinut osallistua. Kanadan joukkue eteni turnauksessa loppuotteluun Suomea vastaan. Yksi loppuottelun dramaattisimpia hetkiä koettiin jatkoajalla, kun McTavish torjui Topi Niemelän laukauksen mailallaan ilmasta, käytännössä maaliviivan kohdalta, ja vain minuutteja myöhemmin Kanada voitti ottelun ja kultamitalin jatkoajalla. McTavish voitti turnauksen maali- ja pistepörssin, ja hänet valittiin turnauksen arvokkaimmaksi pelaajaksi.

Lähteet
-------

1. 1 2
2. 1 2  From Switzerland and back: The unique hockey story of Ducks’ 2021 NHL Draft pick Mason McTavish *The Athletic*. Viitattu 29.12.2022. (englanniksi)
3. ↑  Ducks Nab McTavish with Third Overall Pick of NHL Draft *NHL*. Viitattu 29.12.2022. (englanniksi)
4. ↑  Ducks sign 2021 third-overall pick Mason McTavish to entry-level contract *Sportsnet*. Viitattu 29.12.2022. (englanniksi)
5. ↑  McTavish Becomes Youngest Duck in Franchise History to Score a Goal *NHL*. Viitattu 29.12.2022. (englanniksi)
6. ↑  Anaheim Ducks first-round pick Mason McTavish traded from OHL's Peterborough Petes to Hamilton Bulldogs *ESPN*. Viitattu 29.12.2022. (englanniksi)
7. ↑  Talented Torontonian Ho-Sang an 'X Factor' for men's hockey team in Beijing *CBC Sports*. Viitattu 29.12.2022. (englanniksi)
8. ↑  Kanada ulos olympiakiekosta – Leijonien unelmafinaali mahdollinen *MTV Uutiset*. Viitattu 29.12.2022.
9. ↑  McTavish to captain Canada at 2022 World Juniors *CHL*. Viitattu 29.12.2022. (englanniksi)
10. ↑  Nuoret Leijonat oli senttien päässä MM-kullasta, sitten iski Kanada: "Se oli raaka, raaka hetki" *Helsingin Sanomat*. Viitattu 29.12.2022.
11. ↑  McTavish named MVP *IIHF*. Viitattu 29.12.2022. (englanniksi)

Aiheesta muualla
----------------

* Mason McTavish *Elite Prospects*. Everysport Media Group AB.  (englanniksi)
* Mason McTavish The Internet Hockey Databasessa (englanniksi)